Wueu mir am angere Morge chli schpaet si ufgschtange, heimer de einisch meh muesse uswaerts Zmorge aesse wueu mae schliesslech am 10ni am Morge dr Camping muess vrlah. DAs heimer de ou gmacht, diraekt am Schtrand. D´Waeue hei richtig glockt und drum simer no gad einisch ga baedele. Aes isch mega luschtig gsi, wues ues ziemli umegschwemmt het und mir si de naer ou raecht kaputt gsi. Wueu mir no ae lenge Waeg uf Katoomba (ca. 350 km) hei vor ues gha, simer de mau losgfahre. Am Abe am haubi achti simer de oeppe dert gsy, wuemer ues ds Paramatta nid so ds raecht gfunge hei. Mir si naemlich oeppe ae Schtung ir Schtadt ume gfahre, bismer dr richtig Highway vrwuetscht hei. D´Caro und dr Ralph hei scho uf ues gwaretet, wueu si mit ihrem Camper nid nur 80 kmh choei fahre. Ds Katoomba, uf 100Meter ueber Meer, isches de ziemli chaut gsi und zum erschtae Mau isch am Ralph und ar Caro ihres Elektrooefeli ir Campkitchen zum Isatz cho. Di zwoei hei de am angere Tag ae mega Wanderig gmacht, waehrend d´Chrige und igs eher chli gmuetlech gno hei. Mir si ga di bekannte three sisteres, drue Grossi Feuse, beschtunne und hei naer beschlosse dass das laengt. Mir hei no ei Nacht ufem gliche Camping gschlafe. Zum Glueck isches nueme gad ganz so chaut gsy und mir hei dr Faserpeuz nueme brucht zum schlafe.